इंडोनेशिया ओपन : सायना क्वार्टर फाइनल में पहुंचीं  
सायना नेहवाल जकार्ता के इस्तोरा सेनायान में जारी इंडोनेशियन ओपन बैडमिंटन के क्वार्टर फाइनल में पहुंच गई हैं।
मौजूदा चैम्पियन और भारत की सर्वोच्च वरीयता प्राप्त महिला एकल खिलाड़ी सायना नेहवाल जकार्ता के इस्तोरा सेनायान में जारी इंडोनेशियन ओपन बैडमिंटन के क्वार्टर फाइनल में पहुंच गई हैं।   गुरुवार को खेले गए दूसरे दौर के मुकाबले में सायना ने बुल्गारिया की खिलाड़ी पेट्या नेदेलचेवा को 21-18, 21-9 से पराजित किया। सायना ने यह मैच 31 मिनट में अपने नाम किया।  सायना और पेट्या के बीच यह सातवीं भिड़ंत थी। सायना ने पांच में जीत हासिल की है जबकि पेट्या दो बार उन्हें हरा चुकी हैं। सायना ने बुधवार को पहले दौर में बुल्गारिया की ही लिंडा जेकहिरी को 21-12, 21-10 से हराया था।  सायना पिछले सप्ताह सिंगापुर ओपन के दूसरे दौर में हार गई थीं। इससे पहले वह थाईलैंड ओपन के तीसरे दौर में पहुंची थीं जबकि मलेशिया ओपन के फाइनल में पहुंचकर वह खिताब से दूर रह गई थीं।